追送劉侍郎以寶制帥湖北
作者：魏了翁
朝代：宋

paragraphs: 士從西南來，落落僅八九。
半年北門道，幾度釂別酒。
清朝志興復，第一廣英彀。
采采不及掬，引去遽盈斗。
矧今忠肅孫，卓犖漢庭右。
清榘儀班行，高懷局宇宙。
居然輟邇聯，亟懷荆州綬。
恩章陟西戺，戎鉞炫春晝。
世間行己地，隨寓皆不朽。
著意護本根，虛懷閲忠厚。
上游屹長城，歸來秉機宥。